《念奴娇 九日有感次友人韵》
明代·陶宗仪

黄花白发，又匆匆佳节，感今怀昔。雨覆云翻无限态，故国寒烟榛棘。

杜老漂零，沈郎瘦损，此意天应识。划然长啸，不知身是孤客。

呼酒漫祓清愁，玉奴频劝，两脸添春色。眼底平生空四海，倦拂红尘风帻。

戏马台荒，登龙人老，往事休追惜。山林无恙，也须容我高屐。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。